Nasalis bilabialis
Nasalis bilabialis est consonans, cuius symbolum IPA est m minuscula. Itaque [m] littera simplici ea nasalium bilabialium species signatur, quae in linguis mundi usitatissima est. Aliae autem, quae rariores sunt, species signis diacriticis additis notantur. Consonantes huius generis sunt loco articulandi bilabiales, quia ambo labia phono articulando operantur; modo articulandi nasales, quia velo demisso aëris in cavum oris aditus impeditur, quo fit, ut aëris impetus e pulmonibus egressus in meatum vocalem directus per nares crepitu quodam exeat. Nasales bilabiales sunt insuper consonantes resonantes sive natura sonorae, quia impetus aëris per chordas vocales paene necessario vibrantes dirigitur.